Diari Oficial de la Generalitat Valenciana


Sumari del DOGV 8709, del 02-01-2020 (2019/12539)

RESOLUCIÓ de 2 de desembre de 2019, de la Direcció General de Medi Natural i d'Avaluació Ambiental, per la qual s'ordena la publicació de l'informe d'impacte ambiental corresponent a l'expedient 113/17-AIA Quart de Poblet.
------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8709

Data del DOGV
:   02-01-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/12378


Data del document
:   02-12-2019

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Quart de Poblet
    * impacte ambiental

RESOLUCIÓ de 2 de desembre de 2019, de la Direcció General de Medi Natural i d'Avaluació Ambiental, per la qual s'ordena la publicació de l'informe d'impacte ambiental corresponent a l'expedient 113/17-AIA Quart de Poblet. [2019/12013]  
De conformitat amb l'article 47.3 de la Llei 21/2013, de 9 de desembre, d'avaluació ambiental, que estableix la publicació en el Boletín Oficial del Estado o en el diari oficial corresponent de l'informe d'impacte ambiental, resolc:  
  
Publicar en el Diari Oficial de la Generalitat Valenciana l'informe d'impacte ambiental corresponent a l'expedient 113/17-AIA Quart de Poblet.  
  
«Informe d'impacte ambiental.  
Expedient: 496-7652-FMY-VR.  
Títol: Campa per a apilament i valorització de terres i RCD inertes.  
Promotor: HERMANOS ROBLEDO HERNÁNDEZ, SL.  
Autoritat substantiva: Ajuntament de Quart de Poblet.  
Localització: carrer Riu Serpis, número 8 de Quart de Poblet (València).  
  
Objecte i descripció del projecte.  
L'objecte del projecte és l'obtenció de la llicència ambiental per a instal·lar i desenvolupar l'activitat de «campa per a apilament i valoració de terres i residus de la construcció i demolició inertes» al carrer Riu Serpis, número 8 del terme municipal de Quart de Poblet (València) d'acord amb la Llei 6/2014, de 25 de juliol, de prevenció, qualitat i control ambiental d'activitats a la Comunitat Valenciana.  
Segons el projecte, l'activitat es dedicarà a l'apilament de terres i àrids en general i valorització de terres i residus de construcció i demolició (RCD) inertes. La valorització dels RCD consistirà en operacions de selecció, classificació, triturat i apilament dels materials fins a la seua posterior venda. També s'admetran residus que únicament s'apilaran en les instal·lacions fins a la seua venda.  
La maquinària que intervindrà en el procés industrial serà: una planta mòbil de trituració mecànica, retroexcavadora giratòria de rodes, pala frontal de càrrega i bàscula de pesatge de camions.  
La codificació dels residus per als quals se sol·liciten les corresponents resolucions administratives, és la següent:  
17 01 01: Formigó.  
17 01 02: Rajoles.  
17 01 03: Teules i materials ceràmics.  
17 01 07: Mescles de formigó, rajoles, teules i materials ceràmics, diferents de les especificades en el codi 17 01 06.  
17 03 02: Mescles bituminoses diferents de les especificades en el codi 17 03 01.  
17 05 04: Terra i pedres diferents de les especificades en el codi 17 05 03.  
17 05 06: Llots de drenatge diferents dels especificats en el codi 17 05 05.  
20 02 02: Terra i pedres.  
Una vegada els residus s'hagen valorat, es classificaran distingint-se diferents unitats d'apilaments. Els materials s'emmagatzemaran en cassals i es destinaran a la venda per a ser reutilitzats en rebliments o terraplens.  
Els materials obtinguts per rebuig s'emmagatzemaran en depòsits estancs fins a la seua retirada per gestor autoritzat.  
  
Tramitació administrativa.  
El 12 de setembre de 2017, l'Ajuntament de Quart de Poblet va remetre sol·licitud d'avaluació d'impacte ambiental simplificada per a l'activitat de referència. S'adjuntava el projecte tècnic, que incloïa un annex denominat estudi d'impacte ambiental (EIA).  
Durant l'anàlisi tècnica de l'expedient es va estimar que la documentació aportada no era suficient, per la qual cosa el 9 de març de 2018 es va requerir a l'ajuntament i al promotor documentació administrativa addicional i aclariments en la documentació tècnica presentada. El 27 de març de 2018 l'ajuntament va respondre al requeriment amb documentació administrativa que no esmenava el requeriment efectuat, per la qual cosa el 19 d'abril de 2018 es va emetre la resolució d'arxivament i tancament de l'expedient, que es va notificar el 4 de maig al promotor i a l'ajuntament.  
El 30 de maig de 2018 l'ajuntament va remetre informe urbanístic municipal i aclariments en la documentació tècnica de l'expedient de referència que, juntament amb l'EIA del projecte, constituiran el document ambiental. Es va estimar que la documentació administrativa era insuficient i així se'ls va comunicar e l28 de setembre a l'ajuntament i al promotor.  
El 19 de novembre de 2018 l'ajuntament va remetre documentació addicional que va motivar la reobertura de l'expedient.  
  
Consultes.  
S'ha consultat a les següents administracions públiques afectades:  
  
- Servei d'Ordenació del Territori (13 de desembre de 2017). L'informe es va rebre el 9 de gener de 2018.  
- Servei de Gestió de Parcs Naturals Protegits (3 de juliol de 2019). L'informe es va rebre el 21 d'octubre de 2019.  
- Servei Territorial de Medi Ambient, Secció Vies Pecuàries (3 de juliol de 2019). No s'ha rebut resposta fins hui. No obstant això, es considera que es disposa d'elements de judici suficients, per la qual cosa es continua amb la tramitació de l'expedient.  
  
Anàlisi del projecte segons els criteris de l'annex III de la Llei 21/2013.  
1. Característiques del projecte:  
a) La grandària del projecte.  
Segons el projecte, la instal·lació se situarà en una parcel·la que compta amb 8.422 m² de superfície, dels quals corresponen 8.348 m² a la superfície útil de l'esplanada descoberta on es desenvoluparà l'emmagatzematge i valoració de materials. Comptarà amb 38,50 m² de superfície construïda per a les tasques administratives, vestuaris i lavabos.  
La capacitat de producció màxima estimada per a la planta és de 24.000 m³ anuals per a la valorització de RCD, 25.000 m³ anuals per a l'emmagatzematge de residus no valoritzables, el volum de producció estimat per al molí és de 400 m³ diaris. No s'indica la capacitat de producció màxima estimada en tones/dia.  
La campa es distribuirà en els espais següents: accessos i aparcament; zona de càrrega i descàrrega; zona de valorització; estacionament de maquinària; apilament de materials (1 i 2); espais de circulació i gestió de residus no valoritzables. La distribució i superfícies de les diferents zones estan detallades en el pla de planta.  
b) L'acumulació amb altres projectes.  
Segons el document ambiental, las instal·lacions procedeixen d'una antiga fàbrica de formigó. La parcel·la compta ja amb la superfície pavimentada amb solera de formigó i estarà lliure de qualsevol construcció permanent. Està barrada i tancada en tot el seu perímetre. L'oficina de control i les dotacions sanitàries se situaran en mòduls mòbils prefabricats. La instal·lació disposa dels serveis d'aigua potable i electricitat procedents de la xarxa de proveïment del polígon industrial.  
  
Les obres d'adequació de la parcel·la inclouran la instal·lació de: barrera vegetal perimetral, delimitació de cassals, bàscula de pesatge, sistema de reg per aspersió, arqueta de lixiviats, sistema de recollida d'aigua d'escolament superficial i pintada sobre la solera de formigó de les zones de circulació establides.  
c) La utilització de recursos naturals.  
En el procés de valorització intervindrà una planta trituradora mòbil, mitjans de transport i elevació dels materials que utilitzaran gasoil com a font d'energia per al seu funcionament.  
S'emprarà energia elèctrica procedent de la xarxa de proveïment del polígon per a la il·luminació de la parcel·la i les tasques administratives.  
  
Disposarà d'un depòsit d'aigua de 10.000 litres connectat a un equip de bombament elèctric que s'emprarà per al reg de la parcel·la a fi de minimitzar la generació de pols. Es compta amb subministrament de xarxa. A més, s'emprarà camió cisterna per al reg de les zones de circulació. No proposa sistemes de recuperació d'aigües pluvials i d'estalvi de l'aigua de reg i llavada de vehicles. En nom d'un millor aprofitament dels recursos naturals, s'hauria de plantejar la instal·lació de sistemes de recuperació i reciclatge de les aigües pluvials recollides en la campa i sistemes que economitzen la despesa d'aigua.   
  
d) La generació de residus.  
La parcel·la manca de connexió a la xarxa de sanejament municipal perquè el polígon no disposa d'aquesta infraestructura.  
Els residus generats per les tasques administratives, i uns altres assimilables als domèstics, es retiraran per gestor autoritzat fins que el polígon dispose del servei de recollida i evacuació de residus municipal. Els materials de rebuig (com ara plàstics, metalls, vidres, fustes) obtinguts després del procés industrial s'apilaran classificats en contenidors estancs fins a la seua retirada per gestor autoritzat, amb una freqüència de retirada no superior a 6 mesos.  
Les aigües sanitàries es recolliran en el depòsit estanc que comptarà amb un tractament biològic prèviament a la retirada periòdica per empresa gestora. També es retiraran per gestor autoritzat els lixiviats acumulats en l'arqueta i en el depòsit de recollida. Disposarà de contracte per a la gestió dels residus originats pel trencament de la maquinària emprada.  
El titular presenta contractes de tractament de residus que el promotor ha acordat amb empreses gestores per a un altre centre de residus en diferent ubicació a la del projecte que ara s'avalua. El promotor haurà d'obtindre compromisos d'acceptació de residus per gestors autoritzats per a la totalitat dels residus generats per aquesta activitat, en el centre que s'instal·larà al carrer Riu Serpis, número 8 de Quart de Poblet (València). Els compromisos estaran permanentment en vigor i a la disposició de l'autoritat ambiental competent.  
Cal assenyalar que els residus admesos en l'activitat seran els detallats en la part expositiva d'aquesta resolució o qualsevol altre codi LER que l'òrgan competent en matèria de gestió de residus considere susceptible d'autorització, sempre que la seua inclusió no comporte la modificació substancial del projecte avaluat i no corresponga a supòsits en què s'exigisca la tramitació d'un procediment d'avaluació ambiental d'acord amb la legislació sectorial vigent.  
  
e) Risc d'accidents.  
Segons el projecte, la instal·lació complirà amb el que s'estableix en el Reial decret 2267/2004, de 3 de desembre, pel qual s'aprova el reglament de seguretat contra incendis en els establiments industrials.  
  
A més, hi ha terreny forestal a menys de 500 m de distància, per la qual cosa haurà de complir el que s'estableix en el Decret 7/2004, de 23 de gener, del Consell de la Generalitat, pel qual aprova el plec general de normes de seguretat en prevenció d'incendis forestals a observar en l'execució d'obres i treballs que es realitzen en terreny forestal o en els seus voltants.  
f) Contaminació i altres possibles afeccions.  
Segons el document ambiental, las principals afeccions associades a la instal·lació i desenvolupament de l'activitat seran:  
d.1) A l'atmosfera.  
Principalment deguts a molèsties per sorolls en les labors de trituració i classificació dels residus que augmentaran els nivells sonors principalment pel funcionament de la maquinària i vehicles. Es generaran pols i gasos en els processos de càrrega, descàrrega, manipulació i transport dels materials.  
Com a mesures preventives i correctores proposa:  
- El projecte inclou un annex acústic que justifica que és suficient l'amortiment per la distància per a evitar que el funcionament de l'activitat supose un increment en els nivells de soroll ambiental que sobrepasse els permesos per a la zona industrial.  
- Protecció acústica en la màquina trituradora mòbil mitjançant envolupant acústica modular integrada. La pantalla vegetal esmorteirà el soroll i disminuirà la dispersió de partícules fora de la instal·lació.  
- S'evitaran labors de valorització i trasllat de materials en dies d'emergències per vents. Els residus es transportaran en remolcs tancats i adequats que circularan a velocitat reduïda. S'establirà un protocol de neteja periòdica dels vehicles que evite l'arrossegament i disseminació de residus pels vials d'accés a la instal·lació. Durant la descàrrega, podran utilitzar-se sistemes de reg per aspersió per a minimitzar les emissions de pols. Es realitzaran regs periòdics de la parcel·la i els apilaments.  
- Anualment es realitzaran auditories acústiques que es registraran i incorporaran al programa de vigilància ambiental.  
- S'ha realitzat la corresponent notificació d'activitat potencialment contaminadora de l'atmosfera a la conselleria amb competències en la matèria, ja que l'activitat es troba inclosa en l'annex del Reial decret 100/201, de 28 de gener, pel qual s'actualitza el catàleg d'activitats potencialment contaminadores de l'atmosfera.  
  
Aquestes mesures preventives s'hauran d'ampliar en els aspectes següents:  
- La descàrrega es realitzarà de forma controlada i evitant apilaments de gran alçària. Les instal·lacions auxiliars per a l'apilament dels materials disposaran de l'estructura i capacitat suficient que permeta mantindre'ls coberts en finalitzar la jornada.  
- Justificarà la disponibilitat de recursos hídrics a bastament per a complir amb les mesures preventives i correctores proposades.  
  
- Encara que el document ambiental presentat no contempla el risc de proliferació i disseminació de legionel·la, per utilitzar sistemes de dispersió d'aigua podria ser aplicable la normativa per a la prevenció i control de la legionel·losi. En cas afirmatiu, el programa de manteniment de les instal·lacions i els resultats dels controls realitzats per a garantir el compliment de les mesures establides en aquesta normativa, s'incorporaran al programa de vigilància ambiental.  
- Les conclusions de l'annex acústic es verificaran amb el resultat de les auditories acústiques establides en l'article 18 del Decret 266/2004 de 3 de desembre del Consell de la Generalitat Valenciana. Les auditories es realitzaran a la posada en marxa de l'activitat i almenys cada cinc anys, per un organisme de control autoritzat, en condicions normals de funcionament i amb la maquinària que major font de soroll produïsca, i es faran constar els resultats en un llibre de control que estarà a la disposició de les administracions competents. En cas de superar els nivells sonors permesos per la llei, s'aplicaran les mesures correctores pertinents, l'eficàcia de les quals es verificarà amb una nova auditoria acústica immediatament posterior a l'aplicació d'aquestes.  
  
- Per situar-se en el límit del PORN de l'Albufera, l'òrgan competent podria incrementar la classificació de l'activitat segons el catàleg d'activitats potencialment contaminadores de l'atmosfera del Reial decret 100/201, de 28 de gener. El titular complirà amb les obligacions legalment establides.  
d.2) Al sòl i a les aigües.  
El document ambiental no els considera rellevants per l'adequació de la parcel·la per a evitar la contaminació per lixiviats dels apilaments deguts a les pluges:  
- Tota la superfície on es desenvoluparà l'activitat estarà formigonada amb pendents que dirigiran les aigües a una bassa de recollida de lixiviats que disposarà d'una arqueta de 18 m³ per a la recollida dels lixiviats generats pel desenvolupament normal de l'activitat. El sistema es complementarà amb un depòsit vertical tancat de 40.000 litres i una bomba de tràfec que permetran controlar els lixiviats en èpoques de tempestes.  
- Les aigües residuals es retindran en una fossa estanca.  
- La instal·lació comptarà amb contenidors estancs per a l'apilament dels residus generats en els processos de classificació i selecció dels RCD.  
- Es realitzarà el manteniment continuat de la maquinària utilitzada en el procés, i es previndran i, si escau, corregiran possibles vessaments accidentals.  
A més de les mesures proposades, la instal·lació comptarà amb material absorbent a bastament per a procedir a la recollida immediata de les fuites d'oli de la maquinària o altres abocaments accidentals de substàncies contaminants que puguen produir-se. Aquest material, una vegada utilitzat es tractarà com a residu generat per l'activitat fins al seu lliurament a gestor autoritzat.  
El sistema de gestió de les aigües residuals mitjançant sanitaris portàtils descrit en el projecte, es considera com una solució acceptable de forma temporal mentre no entre en servei la xarxa de clavegueram del polígon industrial. El promotor prepararà les instal·lacions perquè siga possible la connexió amb la xarxa de clavegueram immediatament després de la seua execució. L'Ajuntament de Quart, en funció de les previsions per a l'execució de la xarxa de clavegueram del polígon industrial, establirà el termini temporal en el qual es permetrà la gestió de les aigües residuals individualitzada amb retirada per gestor autoritzat. El termini màxim temporal serà de cinc anys.  
d.3) Flora, fauna i paisatge:  
El document ambiental no els considera rellevants per situar-se la instal·lació en un entorn industrial antropitzat, envoltada d'altres activitats industrials.  
La instal·lació disposa d'un clos de formigó que respecta l'alçària màxima i tipologia permesa per la normativa del polígon per a aquest tipus de parcel·les. En les zones confrontants amb les vies públiques, consta d'una tanca de reixa de torsió sobre muret de formigó de 80 cm d'alçària, i aconsegueix un tancament de 2,30 m d'alçària. Per a evitar l'impacte visual proposa la instal·lació d'una pantalla vegetal de tanca de xiprers amb port i densitat suficient que dificulte o impedisca la visualització de l'interior de la instal·lació, alhora que minimitze la dispersió de les partícules a l'exterior de la planta.  
A aquestes mesures s'ha d'afegir que, fins que no estiga completament desenvolupada la barrera vegetal, l'alçària dels apilaments no superarà l'alçària del clos. La reculada i disposició dels cassals serà adequat per a evitar que els residus apilats arriben al clos i es dispersen per les vies públiques.  
2. Ubicació del projecte:  
Consultat el visor de cartografia de la Generalitat s'observen les afeccions següents:  
- Part de la parcel·la es troba inclosa en el límit del PORN de l'Albufera, a quasi 300 metres de la rambla del Poio. Per això es va sol·licitar consulta al Servei de Gestió de Parcs Naturals Protegits, l'informe dels quals va concloure: «Considerant el que s'estableix en els apartats anteriors, es comunica que aquesta activitat es realitza en sòl urbà i segons la documentació no es produiran abocaments al medi, per la qual cosa no es requereix informe d'aquest servei».  
- La via pecuària «Assagador d'Aragó» transcorre pel carrer Riu Serpis, enfront d'un dels accessos a la instal·lació. Encara que no s'ha rebut resposta a la consulta plantejada, l'activitat es projecta sobre sòl urbà industrial dins del polígon industrial AR9. Per tant respecte a la via pecuària «Assagador d'Aragó», s'haurà de complir qualsevol condicionant que s'incloga respecte a aquesta via pecuària en l'instrument urbanístic amb el qual es va crear el polígon industrial AR9.  
- Risc d'inundació en les proximitats de la parcel·la. Aquest risc no afecta l'actuació proposada, segons determina l'informe del Servei d'Ordenació del Territori.  
L'informe urbanístic municipal indica que l'activitat se situarà en sòl urbà industrial sense urbanització consolidada i està pendent de completar la seua gestió urbanística mitjançant actuacions integrades. L'ús sol·licitat correspon als usos globals permesos segons el planejament vigent. Per a l'atorgament de la llicència planteja, com a circumstància excepcional, una utilització provisional del sòl, ja que l'activitat es considera permesa en l'emplaçament corresponent.  
Complementàriament, l'informe tècnic municipal condiciona l'autorització de l'activitat, entre altres, a «la deguda justificació per a permetre el trànsit dels vehicles pesants per les vies (sense urbanitzar) de l'entorn de la parcel·la». Aquest aspecte no es desenvolupa en la documentació tècnica presentada. En l'esmena d'aquesta insuficiència en els serveis del polígon es complirà amb els condicionants que es van incloure respecte a la via pecuària «Assagador d'Aragó» en l'instrument urbanístic amb el qual es va crear el polígon industrial AR9.  
El municipi de Quart de Poblet està inclòs en el llistat de municipis on s'ha detectat el mosquit tigre. S'evitaran dissenys en la instal·lació que puguen donar lloc a l'acumulació de xicotetes làmines d'aigua com a conseqüència de la pluja o reg que podrien afavorir la proliferació d'aquest mosquit.  
Segons el document ambiental, l'actuació proposada és l'única alternativa al projecte plantejada pel promotor, que no disposa d'altres alternatives viables.  
3. Característiques del potencial impacte:  
El document ambiental estableix un programa de vigilància ambiental que proposa controls en el manteniment de les instal·lacions, maquinària, gestió dels residus i dels lixiviats. D'aquest programa es portarà un registre documentat que inclourà el resultat dels controls i autocontrols periòdics legalment exigibles. Així mateix, inclourà el control documental de la recepció i lliurament dels residus. La documentació estarà a la disposició de les autoritats competents.  
  
Conclusió: amb les mesures protectores i correctores proposades i condicionants de la resolució, el projecte no es preveu que genere efectes significatius en el medi ambient en els termes establits en el present informe d'impacte ambiental.  
  
Consideracions jurídiques.  
- El projecte examinat constitueix, segons el que es preveu en l'annex II de la Llei 21/2013, d'avaluació ambiental, grup 9, apartats b) i e) «Instal·lacions d'eliminació o valorització de residus no incloses en l'annex I que no es desenvolupen a l'interior d'una nau en polígon industrial, o amb qualsevol capacitat si l'activitat es realitza en l'exterior o fora de zones industrials» i «Instal·lacions destinades a la valorització de residus (incloent-hi l'emmagatzematge fora del lloc de producció) que no es desenvolupen a l'interior d'una nau en polígon industrial excloses les instal·lacions de residus no perillosos la capacitat dels quals de tractament no supere les 5.000 t anuals i d'emmagatzematge inferior a 100 t», un dels supòsits en els quals resulta preceptiva l'avaluació d'impacte ambiental simplificada prèvia a la resolució administrativa que s'adopte per a l'aprovació definitiva d'aquell, segons es desprén de l'article 7.2 de la citada Llei.  
- En l'expedient ha observat el tràmit d'avaluació d'impacte ambiental simplificada previst en la secció segona, capítol II del títol 2 de la Llei 21/2013, de 9 de desembre, i en les altres disposicions que li són aplicables.  
- El Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, atribueix a la Direcció General de Qualitat i Educació Ambiental la competència sobre avaluació d'impacte ambiental de projectes. Mitjançant Resolució de 9 d'agost de 2019, el director general de Qualitat i Educació Ambiental delega la competència d'avaluació d'impacte ambiental de projectes en el director general de Medi Natural i d'Avaluació Ambiental.  
Per tot això, fent ús de les facultats que tinc legalment atribuïdes, formule la següent resolució:  
  
Primer  
S'emet informe d'impacte ambiental favorable al projecte de «campa per a apilament i valorització de terres i RCD inertes» el titular de les quals és HERMANOS ROBLEDO HERNÁNDEZ, SL, situada al carrer Riu Serpis, número 8 de Quart de Poblet (València) considerant que no es generaran efectes significatius sobre el medi ambient, amb les mesures preventives i correctores proposades en la documentació presentada, i amb el compliment dels condicionants de l'apartat segon d'aquesta resolució, per la qual cosa no requereix sotmetre's al procediment d'avaluació d'impacte ambiental ordinària, d'acord amb el que s'estableix en l'article 47 de la Llei 21/2013, de 9 de desembre, d'avaluació ambiental i els criteris de l'annex III d'aquesta llei.  
Tot això sense perjudici de l'obtenció prèvia de les autoritzacions que pertoque obtindre d'altres organismes d'acord amb la legislació i normativa sectorial que li resulte d'aplicació.  
  
Segon  
Com a condicionals addicionals a les mesures preventives i correctores proposades a observar en l'execució del projecte, s'estableixen:  
1. L'activitat disposarà de tots els requisits i autoritzacions legalment exigibles que permeten la viabilitat de les actuacions en la ubicació projectada.  
2. Es complirà qualsevol condicionant que s'incloga respecte a la via pecuària «Assagador d'Aragó» en l'instrument urbanístic amb el qual es va crear el polígon industrial AR9, especialment en la justificació que permeta el trànsit dels vehicles pesants per les vies (sense urbanitzar) de l'entorn de la parcel·la.  
3. Els residus admesos en l'activitat seran els detallats en la part expositiva d'aquesta resolució o qualsevol altre codi LER que l'òrgan competent en matèria de gestió de residus considere susceptible d'autorització, sempre que la seua inclusió no comporte la modificació substancial del projecte avaluat i no corresponga a supòsits en els quals s'exigisca la tramitació d'un procediment d'avaluació ambiental d'acord amb la legislació sectorial vigent.  
4. S'obtindrà de l'òrgan competent en matèria de residus les corresponents autoritzacions i inscripció en el registre general de gestors autoritzats de residus de la Comunitat Valenciana que corresponguen per al centre situat al carrer Riu Serpis, número 8 de Quart de Poblet (València), per al desenvolupament de l'activitat, que s'haurà d'adaptar a les condicions que aquest òrgan establisca.  
5. El promotor obtindrà compromisos d'acceptació de residus per gestors autoritzats per a la totalitat dels residus generats per aquesta activitat, específicament en les instal·lacions localitzades al carrer Riu Serpis, número 8 de Quart de Poblet (València). Els compromisos estaran permanentment en vigor i a la disposició de l'autoritat ambiental competent.  
6. Al començament de l'activitat i almenys cada cinc anys es realitzaran auditories acústiques per un organisme de control autoritzat, i es faran constar els resultats en un llibre de control que estarà a la disposició de les administracions competents. Les auditories es realitzaran en la fase de funcionament, amb la maquinària que major font de soroll produïsca. En cas de superar els nivells sonors permesos per la llei, s'aplicaran les mesures correctores pertinents, l'eficàcia de les quals es verificarà amb una nova auditoria acústica immediatament posterior a l'aplicació d'aquestes.  
7. La descàrrega es realitzarà de forma controlada i evitant apilaments de gran alçària. Les instal·lacions per a l'apilament dels materials disposaran de l'estructura i capacitat suficient que permeta mantindre'ls coberts en finalitzar la jornada.  
8. Justificarà la disponibilitat de recursos hídrics a bastament per a complir les mesures preventives i correctores proposades.  
  
9. En el cas de ser aplicable la normativa per a la prevenció i control de la legionel·losi, el programa de manteniment de les instal·lacions i els resultats dels controls realitzats per a garantir el compliment de les mesures establides en aquesta normativa, s'incorporaran al programa de vigilància ambiental.  
10. S'evitaran dissenys en la instal·lació que puguen donar lloc a l'acumulació de làmines d'aigua com a conseqüència de la pluja o reg que podrien afavorir la proliferació del mosquit tigre.  
11. El sistema de gestió de les aigües residuals mitjançant la instal·lació de sanitaris portàtils descrit en el projecte, es considera com una solució acceptable de forma temporal mentre no entre en servei la xarxa de clavegueram del polígon industrial. El promotor prepararà les instal·lacions perquè siga possible la connexió amb la xarxa de clavegueram immediatament després de la seua execució.  
L'Ajuntament de Quart, en funció de les previsions per a l'execució de la xarxa de clavegueram del polígon industrial, establirà el termini temporal en el qual es permetrà la gestió de les aigües residuals individualitzada amb retirada per gestor autoritzat. El termini màxim temporal serà de cinc anys.  
12. La instal·lació comptarà amb material absorbent a bastament per a procedir a la recollida immediata de les fuites d'oli de la maquinària o altres abocaments accidentals de substàncies contaminants que puguen produir-se. Aquest material, una vegada utilitzat es tractarà com a residu generat per l'activitat fins al seu lliurament a gestor autoritzat.  
13. Fins que no estiga completament desenvolupada la barrera vegetal, l'alçària dels apilaments no superarà l'alçària del clos. La reculada i disposició dels apilaments serà suficient per a evitar que els residus arriben al clos i es dispersen per les vies públiques.  
14. Es portarà un registre documentat del programa de vigilància ambiental que inclourà el resultat dels controls i autocontrols periòdics legalment exigibles. Així mateix, inclourà el control documental de la recepció i lliurament dels residus. La documentació estarà a la disposició de les autoritats competents.  
15. Qualsevol modificació del projecte serà objecte d'avaluació ambiental quan siga un supòsit exigit per la normativa sectorial d'avaluació ambiental vigent en l'àmbit de la Comunitat Valenciana, i s'aplicarà el procediment d'avaluació d'impacte ambiental previst en aquesta, si escau.  
  
Tercer  
D'acord amb el que es disposa en l'article 47.3 de la Llei 21/2013, de 9 de desembre, d'avaluació ambiental, el present informe d'impacte ambiental, es publicarà en el Diari Oficial de la Generalitat Valenciana.  
  
Quart  
D'acord amb el que es disposa en l'article 47.4 de la Llei 21/2013, de 9 de desembre, d'avaluació ambiental, el present informe d'impacte ambiental perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana, no s'ha procedit a l'autorització del projecte en el termini màxim de quatre anys des de la publicació.  
  
Cinqué  
D'acord amb el que es disposa en l'article 47.5 de la Llei 21/2013, de 9 de desembre, d'avaluació ambiental, l'informe d'impacte ambiental no serà objecte de cap recurs sense perjudici dels que, si escau, pertoquen en via administrativa o judicial enfront de l'acte d'autorització del projecte.  
  
València, 25 de novembre de 2019.- El director general de Medi Natural i d'Avaluació Ambiental: Francisco Javier Quesada Ferre. [Per delegació del director general de Qualitat i Educació Ambiental, segons Resolució de 9 d'agost de 2019 (DOGV núm. 8614, de 16 d'agost de 2019).]»  
  
València, 2 de desembre de 2019.- El director general de Medi Natural i d'Avaluació Ambiental: Francisco Javier Quesada Ferre. [Per delegació del director general de Qualitat i Educació Ambiental, segons Resolució de 9 d'agost de 2019 (DOGV núm. 8614, de 16 d'agost de 2019).]